**Tájékoztató az Éltető Balaton-felvidékért Egyesület tagjai,**

**vagy pártoló tagjai közé való belépéshez**

**Az Éltető Balaton-felvidékért Egyesület (ÉLTETŐ)** tevékenységének fő célja a vidékfejlesztés, ezen belül általános céljai:

A helyi értékek feltérképezése, megőrzése; a Balaton-felvidék szellemi örökségének és üzenetének eljuttatása a nyilvánosság legszélesebb rétegeihez.

Az aktívabb társadalmi összefogás, az erősebb helyi identitás megteremtése, a közösségi gondolkodás és munkavégzés ösztönzése és ezek feltételeinek biztosítása.

A helyben előállított termékek és szolgáltatások ismertségének növelése, értékesítésének támogatása.

A helyi turisztikai kínálat színvonalának és összehangoltságának erősítése.

A fiatalok helyben tartásának támogatása, letelepedésük segítése, az elvándorlás megelőzése.

Az Egyesület a fenti céljait a LEADER pályázati források koordinálásával, más pályázati források bevonásával és saját egyesületi működésben szervezett programok, projektek megvalósításával, különböző szakmai szervezetekkel való együttműködésekkel kívánja elérni.

**Az ÉLTETŐ főbb önálló tevékenységei:**

1. LEADER vidékfejlesztési program koordinálása – térségi vidékfejlesztési stratégia elkészítése, pályázatok kiírása és elbírálása.
2. A Vidék Minősége – Éltető Balaton-felvidék védjegy – ([www.eltetovedjegy.hu](http://eltetovedjegy.hu/)) működtetése.
3. A [www.balatonfelvidekitura.hu](http://balatonfelvidekitura.hu/) működtetése.
4. Együttműködések erősítése a Balaton-felvidéken működő vállalkozások, civil szervezetek, önkormányzatok között.
5. Magyar és EU-s pályázati közreműködés.

Az ÉLTETŐ egyesületi tagja azon magánszemélyek, civilszervezetek, önkormányzatok lehetnek, **akik megfelelnek az alapító okiratában rögzített elvárásoknak, és akiket az egyesület tagjai közé felvesz**.

Alapszabály 3. §

„Az Egyesület tagjai

(1) Az Egyesületnek pártoló és rendes tagjai, valamint hálózati tagjai lehetnek. A tag személyére az Egyesület tagjai és az Elnökség javaslatot tehetnek. A felvételi eljárás a tagjelölt belépési nyilatkozatának az Elnökséghez eljuttatásával kezdődik, amelyhez csatolni szükséges az Egyesület legalább 2 tagjának írásos ajánlását.

(2) Az Egyesületnek tagja lehet minden olyan természetes és jogi személy, vagy jogi személyiséggel nem rendelkező gazdasági társaság, aki egyetért az Egyesület céljaival, elfogadja az alapszabályt, rendszeresen fizeti a tagdíjat és felvételéhez az Egyesület megjelent tagságának többsége hozzájárul.

(3) Az Egyesületnek természetes és jogi személy, vagy jogi személyiséggel nem rendelkező gazdasági társaság pártoló és rendes tagjai lehetnek. A rendes tagok felvételéről az Egyesület Közgyűlése határoz. A pártoló tagok felvételéről az Egyesület Elnöke, akadályoztatása esetén Alelnöke dönt, amely döntésről a soron következő Elnökségi ülésen tájékoztatja az Elnökséget, a soron következő Taggyűlésen a Tagságot. Elutasítás esetén a határozatot írásban kell a kérelmezővel közölni az elutasítás indokaival együtt. Az elutasító határozat ellen jogorvoslatnak nincs helye.

(4) A tagok felvétele belépési nyilatkozat alapján történik. A tagokat az Elnökség nyilvántartásba veszi és a rendelkezésre álló adatokat az adatvédelmi szabályoknak megfelelően őrzi.

**(5) A rendes tag jogai:**

* 1. Az Egyesület természetes személy tagja az Egyesület bármely tisztségére megválasztható, amennyiben nem esik a jogszabályban megfogalmazott korlátozások hatálya alá.
	2. Személyesen részt vehet az Egyesület Közgyűlésének munkájában, egyéb ülésein, rendezvényein. Felszólalhat, szavazati jogával élhet. A szavazati jog gyakorlásának feltétele a rendes tagság.
	3. Javaslatokat, indítványokat tehet, kezdeményezhet egyebek mellett az SZMSZ szövegére.
	4. Igénybe veheti az Egyesület szolgáltatásait, élhet a tagságot megillető kedvezményekkel.
* Alanyi jogon látogathatja az Egyesület rendezvényeit
* Kérvényezheti az Egyesület fenntartásában működő intézmény szolgáltatásainak kedvezményes igénybevételét
* A közgyűlés döntése alapján az Egyesület céljait szolgáló továbbképzésen részt vehet.

e) Az Egyesület működésével kapcsolatos iratokba - ideértve a közhasznúsági mellékletet is - . az elnökkel történő egyeztetést követően bárki betekinthet, azokból saját költségére másolatot készíttethet.

**(6) A rendes tag kötelezettségei:**

1. Az Egyesület céljainak megvalósításában való aktív közreműködés.
2. Az Egyesület alapszabályának rendelkezéseinek betartása.
3. A tagdíj rendszeres befizetése.
4. Az Egyesületet erkölcsi támogatása, a kívülállók tájékoztatása annak feladatáról, jellegéről.

**(7) A pártoló tag jogai:**

1. Tanácskozási joggal való részvétel az Egyesület Közgyűlésein és rendezvényein.
2. Az Egyesület szolgáltatásainak, a közhasznú szolgáltatásainak igénybevétele.
3. Személyesen részt vehet az Egyesület Közgyűlésének munkájában, egyéb ülésein, rendezvényein. Felszólalhat, véleményezési jogot gyakorolhat.
4. Javaslatokat, indítványokat tehet, kezdeményezhet.
5. Igénybe veheti az Egyesület szolgáltatásait, élhet a hálózati tagságot megillető kedvezményekkel.
6. Látogathatja az Egyesület rendezvényeit
7. Az Egyesület működésével kapcsolatos iratokba – ideértve a közhasznúsági mellékletet is – az elnökkel történő egyeztetést követően bárki betekinthet, azokból saját költségére másolatot készíttethet.

**(8) A pártoló tag kötelezettségei:**

1. Az Egyesület munkájában való aktív közreműködés.
2. A tagdíj rendszeres befizetése.
3. Az Egyesületet erkölcsi támogatása, a kívülállók tájékoztatása az egyesület feladatáról, jellegéről, működéséről.”

**Tagdíjak:**
Rendes tagok:
– Önkormányzatok: 30 000 Ft / év
– Civil szervezetek: 10 000 Ft / év
– Vállalkozók és magánszemélyek: 15 000 Ft / év
Pártoló tagok: 20.000,-Ft/év

Tagfelvételi kérelem kitöltésével és két egyesületi tagunk támogatásával kell igényelni a tagfelvételt, melyet a Közgyűlés elé kell terjeszteni.
Alapító okiratunk alapján a rendes tag felvétele közgyűlési hatáskör.
A pártoló tag felvétele elnöki-elnökségi hatáskör.

**Amennyiben céljainkkal egyetért, tevékenységünk elnyerte szimpátiáját, és vállalhatónak érzi a tagokkal, pártoló tagokkal szembeni kötelezettségeket, a fentebb leírt módokon csatlakozhat szervezetünkhöz.**

A szükséges dokumentumok honlapunkról letölthetőek:

<http://eltetobalatonfelvidek.hu/bemutatkozas/>